text: L'Ajuntament de Barcelona rebutjarà la sentència amb el suport de Colau | NacióDigital
  ERC i JxCat pacten amb Barcelona en Comú un text que exigeix "la llibertat immediata dels presos" i el dret a l'autodeterminació però evita sumar-se a les mobilitzacions
  per Jordi Velert , Barcelona, 25 d'octubre de 2019 a les 12:11 |
  L'Ajuntament de Barcelona se sumarà aquest divendres en el ple municipal al rebuig a la sentència que ja havien mostrat nombrosos consistoris del país durant els darrers dies. ERC i JxCat havien portat al ple per separat proposicions per exigir "la posada en llibertat immediata dels presos i preses polítiques".
  Finalment els grups independentistes han pactat amb Barcelona en Comú un únic text transaccionat, segons han informat fonts dels dos partits; un text que tirarà endavant, ja que tots tres grups sumen 25 dels 41 regidors del ple. L'acord visualitzarà la divergència de postures al si del govern municipal entre els comuns i el PSC, atès que el partit liderat per Jaume Collboni acata el veredicte del Suprem.
  A més, el ple acordarà comprometre's a "treballar conjuntament amb la resta d'institucions i amb la societat civil per trobar solucions per aconseguir la llibertat dels presos i preses polítiques" i denunciarà "la regressió de drets i llibertats que des de fa anys es pateix a Catalunya, així com la judicialització de la política catalana.
  ERC i JxCat retiren l'exigència d'establir contactes intenacionals
  La principal diferència amb el text inicial que havien presentat les formacions independentistes és que a la proposició transaccionada s'expressa "el rebuig absolut a qualsevol forma de violència" i es reclama "vetllar per tal que la ciutadania pugui mobilitzar-se contra la sentència i a favor de drets i llibertats, de manera pacífica i ferma en defensa dels valors democràtics". ERC i JxCat reclamaven "sumar-se a la mobilització ciutadana".
  Del text inicial de republicans i postconvergents ha desaparegut la reclamació d'establir "urgentment contactes internacionals per forçar la posada en llibertat dels presos", però es manté la voluntat de fer arribar l'acord a la resta d'institucions catalanes i de l'Estat, a més de les instàncies internacionals on participa Barcelona. ERC i JxCat inicialment concretaven que s'havia d'informar els governs de la resta dels estats membres de la Unió Europea, el Parlament Europeu, la Comissió Europea i tots els organismes internacionals.
  La proposició que s'aprovarà no inclou l'acord que l'Ajuntament se sumi a les reclamacions de la resta de municipis de Catalunya, "incloent la participació en els actes conjunts de petició de llibertat", com incloïen els textos inicials que havien presentat Esquerra i JxCat.
  Política, ple municipal Barcelona, PSC Barcelona, ERC Barcelona, Barcelona en Comú, JxCat Barcelona, Ada Colau, Ajuntament de Barcelona, sentència de l'1-O